Nicolae Ciucă, președintele PNL, a vizitat, miercuri, Uzina Mecanică Sadu, producătoare de muniție la standarde NATO și de alte calibre, subliniind că este necesară o retehnologizare pentru că „nu ne putem permite să pierdem o asemenea capabilitate, în momentul de faţă”.
Nicolae Ciucă, liderul PNL, a vizitat, miercuri, Uzina Mecanică Sadu, care produce în principal gloanțe de calibrul NATO (5,56 x 45 mm, 7,62 x 51 mm, 9 mm Parabellum) dar și de alte calibre care nu sunt folosite de Alianța Nord Atlantică.
Președintele PNL a subliniat, după vizită, într-o conferință de presă susținută lângă celebra Coloană a Infinitului a lui Costantin Brâncuși, amplasată la Târgu Jiu, că este necesară o retehnologizare a uzinei de la Sadu și că „investiţiile trebuie corelate cu tot ceea ce se întâmplă în celelalte sectoare din industria de apărare”.
„Conducerea este pregătită să lucreze în trei schimburi, pentru că acesta era ritmul în care se lucra la UM Sadu. Din păcate, discutăm de nevoi serioase de retehnologizare şi, desigur, sunt o serie întreagă de alte proceduri care ţin de coordonarea între conducerea uzinei şi conducerea centrală de la Romarm şi le-am promis că mâine dimineaţă, la prima oră, voi discuta toate aceste aspecte, astfel încât să venim cu soluţii concrete foarte curând, pentru că nu ne putem permite să pierdem o asemenea capabilitate, în momentul de faţă”, a spus liderul PNL.
„Deci trebuie obligatoriu să luăm măsuri astfel încât uzina să poată să capete altă dinamică. (…) Este nevoie de retehnologizare şi chestiunea aceasta trebuie să se întâmple, iar investiţiile trebuie corelate cu tot ceea ce se întâmplă în celelalte sectoare din industria de apărare. (…) Este absolut necesar să avem o abordare cât se poate de echilibrată”, a continuat Nicoale Ciucă.
Președintele PNL a mai spus că a vizitat interiorul uzinei, unde a văzut diferența făcută de echipamentele noi care au fost aduse, față de tehnologia învechită, și că se află în derulare proceduri de achiziții pentru alte echipamente noi, și că câștigătorii licitației pentru retehnologizarea uzinei de la Sadu fac parte dintr-un stat care nu este din Uniunea Europeană.
„Am fost în interior şi am putut să fac diferenţa între echipamentele noi care au fost aduse în uzină şi cele vechi şi, totodată, sunt în proces de derulare a achiziţiilor, echipamente noi care urmează să sosească în uzină.
Deci aici ne găsim cu toate aceste demersuri, este clar că, din ce am înţeles, cei care au câştigat licitaţia pentru retehnologizare fac parte dintr-o ţară terţă, nu este membră a Uniunii Europene, deci nu cred că este un impediment, pentru că altfel nu s-ar fi încheiat licitaţia”, a mai spus Nicolae Ciucă.